ROBOR la trei luni a scăzut luni 27 mai 2024, şi a ajuns la cea mai mică valoare din iunie 2022 şi până acum. Declinul indicilor ROBOR a început la 1 noiembrie 2022, după ce Consiliul Concurenţei a anunţat că va controla dacă cele mai mari bănci din România au făcut înţelegeri care să crească dobânzile ROBOR mai mult decât ar fi fost justificat.
ROBOR la trei luni a scăzut la 6,04%, faţă de 6,05%, nivelul din şedinţa precedentă şi atinge cea mai mică valoare din 3 iunie 2022 încoace, conform datelor BNR anunţate azi, 27 mai 2024. ROBOR 3M a crescut puternic în anul 2022 şi a atins pe 26 octombrie 2022 (8,21%) cea mai ridicată valoare din ultimii 12 ani şi 9 luni (29 ianuarie 2010). ROBOR 3M a spart pragul de 8% pe 1 august 2022, relatează Economica.net.
Pe de altă parte, ROBOR la şase luni a rămas la 6,06%, acelaşi nivel cu cel din şedinţa precedentă, în condițiile în care pe 26 octombrie 2022, ROBOR 6M ajunsese la 8,31%, cel mai mare nivel din ultimii 12 ani şi 9 luni (1 februarie 2010). ROBOR 6M a depăşit pragul de 8% pe 29 iulie 2022 şi a atins cea mai ridicată valoare din 1 februarie 2010 încoace pe 9 august 2022 (record al ultimilor 12 ani şi jumătate, 8,27%, 9 august 2022).
Potrivit sursei citate, după ce Consiliul Concurenţei a anunţat că va controla dacă cele mai mari bănci din România au făcut înţelegeri care să crească dobânzile ROBOR mai mult decât ar fi fost justificat (1 noiembrie 2022), indicii ROBOR au început să scadă. Pe 2 noiembrie 2022, ROBOR la trei luni se afla la 8,20%, iar ROBOR la şase luni avea o valoare de 8,31%.
ROBOR reprezintă rata medie a dobânzii la care băncile româneşti se împrumută între ele în lei. Indicele se stabileşte zilnic de BNR ca medie aritmetică a cotaţiilor practicate de zece bănci selectate de Banca Naţională. IRCC (indicele de referinţă pentru creditele consumatorilor), reglementat de OUG 19/2019, este de 5,90% pe an, fiind calculat ca medie aritmetică a ratelor de dobândă zilnice ale tranzacţiilor interbancare din trimestrul 4 din 2023, în scădere faţă de cel publicat în urmă cu trei luni (valabil pentru trimestrul 3 din 2023), de 5,97%.